ดูมีลุ้นมากขึ้น แต่ให้รอดูต่อไป ก่อนจะซื้อ
จากที่คุยกันไปแล้วก่อนหน้านี้ว่า ช่วงปลายเดือน เม.ย.ถึงต้นเดือน พ.ค. เป็นเขตอันตรายที่อาจมีการปรับฐานได้ลึกในตลาดหุ้นไทยและตลาดหุ้นโลก
29 เม.ย. 2556

จากที่คุยกันไปแล้วก่อนหน้านี้ว่า ช่วงปลายเดือน เม.ย.ถึงต้นเดือน พ.ค. เป็นเขตอันตรายที่อาจมีการปรับฐานได้ลึกในตลาดหุ้นไทยและตลาดหุ้นโลก แต่ที่จะขอ Update คือ ดูมีลุ้นมากขึ้นว่า อาจจะไม่มีการปรับฐานลึกและแนวโน้มหลังต้นเดือน พ.ค. ก็ดูบวก ตามที่จะอธิบายต่อด้านล่าง ซึ่งเราจะคอยจับตาและ Update ให้
อย่างไรก็ตาม สำหรับตอนนี้ ขณะที่เรากำลังจับตาดูอยู่นั้น ก็ให้ซื้อในวงเงินจำกัดต่อไปก่อน การซื้ออย่างเป็นเรื่องเป็นราวควรทำเมื่อทิศทางดูชัดขึ้น หลังจากต้นเดือน พ.ค.
ด้านล่างนี้ คือสาเหตุที่สถานการณ์เริ่มดูบวกขึ้น โดยในรูปแสดงถึง Cycle ที่น่าจะดึง SET ลงไปทดสอบแนวรับ Q ในช่วงวันที่ 22-26 เม.ย. แต่นั่นก็ไม่เกิดขึ้น และเมื่อ Cycle ขาลงไม่สามารถดึง SET ลงได้ ก็เป็นสัญญาณบวก และในระยะยาว Channel ขาขึ้น AB อาจจะกำลังก่อตัวขึ้น ตามในรูป
ในการวิเคราะห์ทางเทคนิค บางครั้งเมื่อมี Cycle ด้านลบเกิดขึ้น เช่น Cycle วันที่ 22-26 เม.ย. ไม่สามารถดึงตลาดลงได้ ก็จะเปลี่ยนด้าน และกลายเป็น Cycle ด้านบวกที่น่าจะช่วยหนุน SET ขึ้นไปหลังวันที่ 26 เม.ย. ซึ่งคล้ายกับสถานการณ์ Chaos Theory ที่แรงดึงดูด (Attractor) ก็อาจกลายเป็นแรงผลัก (Repellor) หรืออีกตัวอย่างหนึ่งของการวิเคราะห์ทางเทคนิค เมื่อแนวต้านถูกทะลุขึ้นมาได้ ก็จะกลายเป็นแนวรับ 
แต่ความเสี่ยงก็ยังไม่จบ เพราะว่ายังมี Cycle ด้านลบใน Wall Street และหมวดธนาคารใน SET ซึ่งก็ยังไม่ยกเลิก และอาจต่อไปจนถึงวันที่ 1-7 พ.ค. ซึ่งก็ต้องจับตาดูกันก่อน นั่นคือสาเหตุที่เราขอให้ท่านผู้อ่านซื้อในวงเงินจำกัดและรอ Update 
ในหุ้นหลักบ้านเรานั้น SET50 ยังมีลุ้นซิกแซ็กขึ้นต่อในเขต HiRiskHiReturn โดยมีด่านที่ 1,047-1,048 ทะลุก็มีลุ้นขึ้นต่อไปทดสอบแนวต้าน ซึ่งอาทิตย์นี้อยู่ที่ 1,071-1,094 แนวรับของการแกว่งมีที่ 1,034-1,033 และ 1,026 ในด้านความเสี่ยง คือ ถ้าดัชนีธนาคารยังไม่สามารถทะลุขึ้นมายืนเหนือด่าน 610 ได้ ก็อาจยังเวลาแกว่งตั้งหลักต่อไปจนถึงวันที่ 7 พ.ค. ส่วนหมวดพลังงานนั้น PTT กำลังพยายามฝ่าด่าน 320-321 ขึ้นมา ซึ่งถ้าทะลุขึ้นมายืนได้ PTT ก็อาจรีบาวด์ต่อไปทดสอบ 329-331 หรือสูงกว่านั้น 
ในหุ้นและหมวดอื่นๆ หมวด Property, ICT, Commerce และ Transportation ก็ยังมีลุ้นขึ้นต่อที่ Update คือ หมวด Finance กำลังทะลุขึ้นมาอีกด่าน และมีลุ้นขึ้นต่อไปทดสอบ 2,020 หรือสูงกว่านั้น และยังควรแซงตลาดขึ้นต่อโดยหุ้นหลักทรัพย์ทั้งหลาย เช่น ASP, GBX, FSS, FNS, CGS, ZMICO และอื่น ๆ ก็ยังมีลุ้นขึ้นต่อ ที่ขอ Update คือ TNITY กำลังทะลุด่านสำคัญแถวๆ 13.70 ขึ้นมา และเป้ากรณีทะลุก็จะอยู่ที่ 24.425 หมวด Medias กำลังรีบาวด์ขึ้นมา มีด่านที่ 99-100 ทะลุได้ก็มีลุ้นซิกแซ็กขึ้นต่อตามในรูป H ทะลุได้ก็มีลุ้นขึ้นต่อไปทดสอบ 104-105 และ/หรือ 108 นอกจากนี้หุ้นเล็กๆ ในดัชนี MAI ก็มีลุ้นขึ้นต่อด้วย ซึ่งหุ้นและหมวดเหล่านี้จะมี Update รวมทั้ง Chart ต่างๆ ใน Daily Market Timing ใน www.kasikornsecurites.com 
สำหรับทองคำนั้น ถ้าดูแนวโน้มทาง Technical แล้ว แนวโน้มระยะกลางยาวยังเหมือนเดิม คือ อาจใช้เวลาปรับฐานในกรอบ 1,320-1,490 ต่อไปอีกสักพัก แต่ถ้าหลุด 1,320 ลงมาระวังอาจลงต่อไปทดสอบ 1,270 หรือต่ำกว่านั้นได้ โดยช่วงเวลาที่เราต้องระวังอีกรอบอาจเป็นแถวๆ กลางเดือน พ.ค. นั่นแปลว่า รีบาวด์ระยะสั้นอาจต่อได้อีกอาทิตย์ 2 อาทิตย์ โดยมีด่านที่ 1,485 และ 1,495 ทะลุก็อาจต่อขึ้นไปในเขต 1,550 แนวรับของการแกว่งมีที่ 1,454 และ 1,404-1,400 ส่วนราคาทองบ้านเรานั้น ก็มีด่านที่ 20,780 บาท ทะลุได้ก็อาจต่อไปทดสอบ 21,270 บาท และ/หรือ 21,700 บาท แนวรับกรณีถ้าแถวๆ 2 หมื่นบาท ยืนไม่อยู่ อาจถอยต่อลงไปทดสอบ 19,800 บาท และ/หรือ 19,270 บาท (สามารถติดตามการวิเคราะห์รายวันได้ใน Commodity Derivatives www.kasikornsecurities.com)